***Holodiscus dumosus*** on ruusukasvien heimoon ja nukka-angervojen sukuun kuuluva kasvilaji, jolla ei ole suomenkielistä nimeä.

Ulkonäkö ja koko
----------------

*Holodiscus dumosus* on kesävihanta ja harittava, aromaattinen pensas, joka kasvaa tavallisesti 0,5–6 metriä korkeaksi ja 1,5–3 metriä leveäksi. Varret haarautuvat tiheästi juurenniskasta. Soikeat lehdet ovat 1–2,3 senttimetriä pitkiä ja 0,4–1,2 senttimetriä leveitä, liuskaisia tai hammaslaitaisia.

Hyönteispölytteinen kasvi kukkii kesäkuusta elokuuhun. Huiskilokukinnossa on useita pieniä, vaaleanpunaisia, valkoisia tai kermanvärisiä kukkia, joiden pituus on noin kaksi millimetriä. Hedelmä on pieni ja kuiva kota, joka sisältää pieniä tuulen mukana lentäviä siemeniä.

Kasvin kromosomiluku on n = 18.

Levinneisyys
------------

Laji kasvaa luonnonvaraisena läntisessä Pohjois-Amerikassa, missä sitä esiintyy Pohjois-Meksikossa Chihuahuan ja Baja Californian osavaltioissa ja Yhdysvaltain länsi- ja eteläosissa Coloradossa, Oregonissa, New Mexicossa, Wyomingissa, Idahossa, Teksasissa, Arizonassa, Kaliforniassa, Nevadassa ja Utahissa. Laji esiintyy yleisenä myös Grand Canyonissa, ja Nevadassa se on osa amerikanhaapametsissä ja pajukasvustoissa Great Basinin alueella.

Elinympäristö
-------------

*Holodiscus dumosus* kasvaa monenlaisissa metsäisissä ja pensaikkoisissa elinympäristöissä. Se kasvaa usein hallitsevana aluskasvillisuuden joukossa douglaskuusi-, keltamänty- ja arizonanmäntymetsissä sekä tammimetsissä 900–3 600 metrin korkeudessa leveysasteesta ja ilmastosta riippuen.

Laji sietää erilaisia maatyyppejä, samoin paljaita kallioita ja kivenlohkareita; se kasvaakin usein kallionhalkeamissa ja louhikoissa. Kasvi kasvaa kuivemmilla paikoilla kuin lähisukulaisensa nukka-angervo (*Holodiscus discolor*). Levinneisyysalueensa keskiosissa lajia löytyy viileistä, kosteista vuoristometsistä. Laji juurtuu helposti myös jyrkille rinteille ja voi kasvaa pystysuorilta kallioseinämiltä.*lähde?*

Muunnokset
----------

*Holodiscus dumosus* -lajilla on kaksi muunnosta. Niiden lisäksi sillä oli aiemmin muunnos var. *glabrescens*, joka kuitenkin nykyisin luokitellaan *Holodiscus microphyllus*-lajin muunnokseksi *Holodiscus microphyllus* var. *glabrescens*.

* *Holodiscus dumosus* var. *cedrorus* — kotoperäinen Sonoman piirikunnan The Cedarsin alueen serpentiinimaaperässä.
* *Holodiscus dumosus* var. *dumosus* — luonnonvarainen Coloradossa, Arizonassa, Nevadassa ja Utahissa.

Käyttö
------

Monet Pohjois-Amerikan alkuperäiskansat, kuten pohjoispaiutet ja shoshonit käyttävät perinteisesti lajia lääkkeenä muun muassa vatsakipuun, vilustumiseen ja ripuliin. Navajot torjuivat kasvin lehtikeitteellä influenssaa, ja tewat söivät kasvin hedelmiä. Varhaiset eurooppalaiset uudisasukkaat puolestaan valmistivat kasvin puuaineksesta nauloja. Nykyisin *Holodiscus dumosus* -lajia viljellään myös koristekasvina.

Lähteet
-------

1. 1 2  Holodiscus dumosus *wildflower.org*. Viitattu 31.7.2022. (englanniksi)
2. 1 2 3 4 5 6 7  Fire Effects Information System (FEIS): Holodiscus dumosus *fs.fed.us*. Viitattu 31.7.2022. (englanniksi)
3. 1 2 3  Holodiscus dumosus (Nutt. ex Hook.) Heller *fs.fed.us*.  Arkistoitu 12.11.2004. Viitattu 31.7.2022. (englanniksi)
4. ↑  Holodiscus dumosus (Nutt. ex Hook.) A. Heller *npgsweb.ars-grin.gov*.  Arkistoitu 14.3.2016. Viitattu 31.7.2022. (englanniksi)
5. ↑  ITIS: Holodiscus microphyllus var. glabrescens (Greenm.) F.A. Ley *itis.gov*. Viitattu 31.7.2022. (englanniksi)
6. ↑  A NEW VARIETY OF HOLODISCUS DUMOSUS (ROSACEAE: SPIRAEOIDEAE) FROM COASTAL NORTHWESTERN CALIFORNIA *jstor.org*. Viitattu 31.7.2022. (englanniksi)
7. ↑  Holodiscus dumosus var. cedrorus *calfloranursery.com*. Viitattu 31.7.2022. (englanniksi)
8. ↑  Holodiscus dumosus (Nutt. ex Hook.) A. Heller var. dumosus *npgsweb.ars-grin.gov*. Viitattu 31.7.2022. (englanniksi)
9. ↑  Native American Ethnobotany DB: Holodiscus dumosus (Nutt. ex Hook.) Heller *naeb.brit.org*. Viitattu 31.7.2022. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Holodiscus dumosus | 
* Wikidata: Q5884054
* Wikispecies: Holodiscus dumosus
* CoL: 6M9YK
* EoL: 8693323
* EPPO: HODDU
* FEIS: holdum
* GBIF: 2987762
* GRIN: 103146
* iNaturalist: 163820
* IPNI: 1164231-2
* ITIS: 25178
* NatureServe: 2.127902
* Open Tree of Life: 3902664
* Plant List: rjp-5660
* PLANTS: HODU
* POWO: urn:lsid:ipni.org:names:725647-1
* Tropicos: 27800916
* WFO: wfo-0001013147

 |
|  |
| Spiraea discolor var. dumosa | 
* Wikidata: Q39777592
* GBIF: 2987771
* IPNI: 242403-2
* POWO: urn:lsid:ipni.org:names:242403-2
* Tropicos: 50088306
* WFO: wfo-0000988851

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Holodiscus dumosus